**Pakendi infoleht: teave kasutajale**

## Abix, 50 mg tabletid

hüdrokortisoon

**Enne ravimi kasutamist lugege hoolikalt infolehte, sest siin on teile vajalikku teavet**

Kasutage seda ravimit alati täpselt nii, nagu on kirjeldatud selles infolehes või nagu arst, apteeker või meditsiiniõde on teile selgitanud.

1. Hoidke infoleht alles, et seda vajadusel uuesti lugeda.
2. Lisateabe saamiseks pidage nõu oma apteekriga.
3. Kui teil tekib ükskõik milline kõrvaltoime, pidage nõu oma arsti, apteekri või meditsiiniõega. Kõrvaltoime võib olla ka selline, mida selles infolehes ei ole nimetatud. Vt lõik 4.
4. Kui pärast ligikaudu 4 kuni 6 tunni möödumist te ei tunne end paremini või tunnete end halvemini, peate võtma ühendust arstiga.

**Infolehe sisukord**

1. Mis ravim on Abix ja milleks seda kasutatakse

2. Mida on vaja teada enne Abix-i võtmist

3. Kuidas Abix’i võtta

4. Võimalikud kõrvaltoimed

5. Kuidas Abix’i säilitada

6. Pakendi sisu ja muu teave

1. **Mis ravim on Abix ja milleks seda kasutatakse**

Abix’i kasutatakse mesilase või herilase piste tagajärjel tekkinud paikse allergilise reaktsiooni esmaste kaebuste leevendamiseks.

Paiksele allergilisele reaktsioonile viitavad piste piirkonnas esinev punetus, sügelus, valu ja turse. Seda tüüpi allergilised reaktsioonid on kõige sagedasemad piste järgsed tüsistused.

Abix’i toimeaine hüdrokortisoon vähendab väikeste veresoonte laienemist ning põletikku tekitavate ainete vabanemist, pidurdades seeläbi põletiku teket ning leevendades pistega kaasnevaid kaebuseid: valu, punetus, turse ja sügelus.

## Mida on vaja teada enne Abix’i võtmist

## Abix’i ei tohi võtta

* + kui olete hüdrokortisoonile või selle ravimi mis tahes koostisosa (loetletud lõigus 6) suhtes allergiline.

## Hoiatused ja ettevaatusabinõud

Kui teil on eelnevalt mesilase või herilase piste järgselt esinenud tõsiseid allergilisi reaktsioone, mis on vajanud arstiabi, siis ei ole Abix teile näidustatud. Pidage nõu arstiga, kes kirjutab välja sobiva ravimi.

Võtke ühendust arstiga, kui teil on kahtlus, et teil on tekkimas või on teil eelnevalt esinenud mesilase või herilase piste järgselt ulatuslik paikne allergiline reaktsioon. Seda tüüpi reaktsioonid avalduvad väljendunud tursena, sageli diameetriga > 10 cm, mis süvenevad esimese 24 kuni 48 tunni jooksul ning mööduvad 5 kuni 10 päeva jooksul piste järgselt. Ulatuslikud paiksed allergilised reaktsioonid esinevad ligikaudu 10…15% täiskasvanutest piste järgselt. Seda tüüpi reaktsioonide puhul esineb järgmise piste järgselt 5...10% risk anafülaktiliseks reaktsiooniks. Abixi toime avaldub tundide jooksul pärast tablettide sissevõtmist, mistõttu see ravim ei sobi tõsiste süsteemsete allergiliste reaktsioonide raviks.

**Kui Teil tekivad kaebused, mis viitavad võimalikule algavale tõsisele süsteemsele allergilisele reaktsioonile (keele, näo-, kaela- või ülajäsemete ulatuslik turse, piirdunud turse naha- ja limaskestaaluses koes, hingamisraskus, kõriturse, neelamisraskus, järsk vererõhu langus, mis põhjustab pearinglust või minestust) tuleb koheselt pöörduda haiglasse.**

Enne Abix’i kasutamist pidage nõu oma arsti või apteekriga, kui teil on kilpnäärme ületalitlus (hüpertüreoidism).

Kui teil tekivad hüdrokortisooni kasutamise ajal lihasenõrkus, lihasevalu, lihasekrambid ja -jäikus, võtke kohe ühendust oma arstiga. Need võivad olla hüdrokortisooniga ravi saavatel kilpnäärme ületalitlusega (hüpertüreoidismiga) patsientidel esineda võiva, türeotoksiliseks perioodiliseks paralüüsiks nimetatava seisundi sümptomid. Selle seisundi leevendamiseks võite vajada lisaravi.

Ravim ei ole mõeldud pikaajaliseks kasutamiseks ega tavaliste hooajaliste või püsivate allergiasümptomite nagu heinapalavik, lemmiklooma- või tolmuallergia leevendamiseks.

Kui hüdrokortisooni manustatakse enneaegselt sündinutele, tuleb vajadusel jälgida lapse südame funktsiooni ja struktuuri.

**Muud ravimid ja Abix**

Hüdrokortisooni ühekordsel manustamisel pole täheldatud koostoimeid teiste ravimitega.

Hüdrokortisooni manustamisel koos koliinesteraasi (spetsifiline ensüüm veres) inhibiitoritega (pidurdajad) esineb risk *myasthenia gravis* (raske lihashaigus) diagnoosiga patsientidel lihasnõrkuse süvenemiseks.

**Abix koos toidu ja jooguga**

Rohke vedeliku andmist tuleb vältida järgneva poole tunni jooksul, kuna mõnedel inimestel võib esineda iiveldust ning oksendamist.

## Rasedus ja imetamine

Hüdrokortisoon läbib platsentat ning imendub rinnapiima. Abix’i võib ühekordse annusena 150 mg kasutada rasedatel ja imetavatel naistel, see ei avalda kahjulikku mõju lootele ega rinnaga toidetavale imikule.

## Autojuhtimine ja masinatega töötamine

Abix ei mõjuta autojuhtimise ja masinate käsitsemise võimet.

**3. Kuidas Abix’i kasutada**

Abixi võetakse mesilase või herilase piste järgselt esimesel võimalusel (mitte hiljem kui 2 tundi pärast pistet) ühekordse annusena koos vähese hulga vedelikuga.

Täiskasvanud ja üle 15-aastased lapsed: 3 tabletti korraga ühekordse annusena.

Lapsed vanuses 5 kuni 15 aastat: 2 tabletti korraga ühekordse annusena.

Lapsed vanuses 0 kuni 5 aastat: 1 tablett, mille võib eelnevalt purustada ja lahustada vedelikus, korraga ühekordse annusena.

Pikaajalisem kasutamine ei ole lubatud.

Kui te ei ole milleski kindel, pidage nõu arsti või apteekriga.

## Poolitusjoon on ainult poolitamise kergendamiseks, et hõlbustada ravimi allaneelamist.

## Kui te võtate Abix’i rohkem, kui ette nähtud

Üleannustamise või mürgistuse kahtlusel pöörduge koheselt arsti vastuvõtule. Võimalusel võib manustada meditsiinilist sütt.

Kui teil on lisaküsimusi selle ravimi kasutamise kohta, pidage nõu arsti või apteekriga.

**4. Võimalikud kõrvaltoimed**

Nagu kõik ravimid, võib ka see ravim põhjustada kõrvaltoimeid, kuigi kõigil neid ei teki.

Hüdrokortisooni ühekordne annus tavaliselt kõrvaltoimeid ei põhjusta. Mõningatel juhtudel on täheldatud ülitundlikkusreaktsioonide esinemist.

Teadmata esinemissagedusega:

* + südamelihase paksenemine (hüpertroofiline kardiomüopaatia) enneaegselt sündinud lastel
	+ kehakaalu tõus

**Kõrvaltoimetest teatamine**

Kui teil tekib ükskõik milline kõrvaltoime, pidage nõu oma arsti või apteekri. Kõrvaltoime võib olla ka selline, mida selles infolehes ei ole nimetatud. Kõrvaltoimetest võite ka ise teatada www.ravimiamet.ee kaudu. Teatades aitate saada rohkem infot ravimi ohutusest.

Kui te täheldate endal mõnda kõrvaltoimet, mida selles infolehes ei ole nimetatud, palun rääkige sellest arstile või apteekrile.

**5. Kuidas Abix’i säilitada**

Hoidke seda ravimit laste eest varjatud ja kättesaamatus kohas.

See ravimpreparaat ei vaja säilitamisel eritingimusi.

Ärge kasutage Abix’i pärast kõlblikkusaega, mis on märgitud pakendil. Kõlblikkusaeg viitab selle kuu viimasele päevale.

Ärge visake ravimeid kanalisatsiooni ega olmejäätmete hulka. Küsige oma apteekrilt, kuidas hävitada ravimeid, mida te enam ei kasuta. Need meetmed aitavad kaitsta keskkonda.

**6. Pakendi sisu ja muu teave**

**Mida Abix sisaldab:**

* + Toimeaine on hüdrokortisoon.
	+ Teised koostisosad on eelželatiniseeritud maisitärklis, glütserool, hüpromelloos, magneesiumstearaat, mikrokristalliline tselluloos, naatriumlaurüülsulfaat ja veevaba kolloidne ränidioksiid.

Abix tabletid on laktoosivabad ja magustamata.

**Kuidas Abix välja näeb ja pakendi sisu:**

Valge, ümar, poolitusjoonega tablett, mille läbimõõt on 11 mm.

Blisterpakendis 3 tabletti.

**Müügiloa hoidja ja tootja**

Vitabalans Oy

Varastokatu 8

13500 Hämeenlinna

Soome

Tel: +358 3615600

Fax: +358 36183130

Lisaküsimuste tekkimisel selle ravimi kohta pöörduge palun müügiloa hoidja kohaliku esindaja poole:

Vitabalans Pharma OÜ

Hõbekuuse 26

12111 Tallinn

Tel. +372 50 88931

**Infoleht on viimati uuendatud augustis 2025.**